“กรมท่าอากาศยาน” สั่งปิดสนบ.นราธิวาสชั่วคราว คุมเข้ม “โควิด-19”
"กรมท่าอากาศยาน" ขานรับมาตรการล็อกดาวน์จังหวัดนราธิวาส สั่งปิดสนามบินชั่วคราว คุมเข้ม "โควิด-19"
"กรมท่าอากาศยาน" ขานรับมาตรการล็อกดาวน์จังหวัดนราธิวาส สั่งปิดสนามบินชั่วคราว คุมเข้ม "โควิด-19"
30 มี.ค. 2563

นายทวี เกศิสำอาง อธิบดีกรมท่าอากาศยาน กล่าวว่า ขณะนี้จังหวัดนราธิวาส มีการแพร่ระบาดของโรคไวรัสโควิด-19 ในหลายอำเภอและพบการเพิ่มขึ้นของจำนวนผู้ป่วยอย่างรวดเร็ว
ดังนั้น นายเอกรัฐ หลีเส็น ผู้ว่าราชการจังหวัดนราธิวาส ได้มีคำสั่งให้ระงับการเดินทาง เข้า-ออก จังหวัดนราธิวาส ตามมาตรการเฝ้าระวัง ควบคุม ป้องกันการแพร่ระบาดของเชื้อไวรัสโควิด-19 อย่างเข้มข้น เพื่อลดโอกาสการแพร่ระบาดของโรคในสถานที่ต่างๆที่มีความเสี่ยงสูง
และเพื่อเป็นการปฏิบัติตามคำสั่งของทางจังหวัด ท่าอากาศยานนราธิวาส จึงมีความจำเป็นต้องงดการให้บริการ ณ ท่าอากาศยานนราธิวาส ตั้งแต่วันที่ 29 มี.ค.63 เป็นต้นไป จนกว่าสถานการณ์จะคลี่คลาย
โดยท่าอากาศยานนราธิวาสได้ออก NOTAM เพื่อแจ้งนักบินในการหยุดให้บริการ ณ ท่าอากาศยานนราธิวาส เป็นการชั่วคราว จึงส่งผลให้สายการบินต่างๆที่ให้บริการ ณ ท่าอากาศยานนราธิวาส ต้องงดให้บริการแก่ผู้โดยสาร ตามประกาศของทางจังหวัด
สำหรับผู้โดยสารที่ได้สำรองบัตรโดยสารของสายการบิน สามารถขอทราบสิทธิ์ของผู้โดยสารเบื้องต้น กรณีเที่ยวบินยกเลิก รายละเอียดดังนี้
สายการบินไทยแอร์เอเชีย ได้ให้ 2 ข้อเสนอแก่ผู้โดยสาร โดยให้ทำรายการผ่าน Ava ในเว็บไซต์ www.airasia.com ดังนี้
1.เปลี่ยนเที่ยวบินฟรีไม่จำกัดครั้ง แต่ต้องเดินทางใหม่ภายในวันที่ 31 ต.ค. 63
2.เก็บ credit account คือเก็บวงเงินจำนวนเท่าที่เราซื้อมาไว้ใช้ในอนาคตได้ 365 วัน เพื่อไว้ใช้ในการจองครั้งต่อไป แต่ข้อนี้ ผู้โดยสารต้องสมัครสมาชิก big id ของแอร์เอเชียก่อน ถ้าซื้อผ่านร้านตัวแทนจำหน่ายตั๋วหรือ agent ต้องติดต่อทางร้านเท่านั้น
หากประสงค์ขอคืนตั๋วและรับเงินคืน สามารถทำเรื่องผ่าน Ava ในเวบ airasia เช่นกัน แต่อาจะไม่ได้รับเงินคืนเติมจำนวนและขึ้นกับการพิจารณาจาก Ava สอบถามเพิ่มเติมได้ที่สายการบินไทยแอร์เอเชีย โทร. 073-565112 (ติดต่อได้ถึงวันที่ 31 มี.ค. 63 เท่านั้น)
สายการบินไทยสมายล์ ให้สิทธิ์ผู้โดยสาร ดังนี้
1.การขอรับเงินคืนเต็มจำนวน โดยไม่เสียค่าใช้จ่ายเพิ่มเติม ผู้โดยสารสามารถทำรายการได้ด้วยตนเองโดยระบุ : การขอคืนเงินตามเงื่อนไขบัตรโดยสาร ผ่าน https://member. Thai smileair.com/customerservice/refund
2.ผู้โดยสารที่ประสงค์เปลี่ยนแปลงการเดินทางหรือเปลี่ยนแปลงเส้นทางบิน สามารถทำได้โดยไม่เสียค่าธรรมเนียม ทั้งนี้ เป็นไปตามเงื่อนไขที่บริษัทฯกำหนด
ติดต่อสอบถามเพิ่มเติม Call Center โทร. 1181 หรือ 02-118-8888 ตลอด 24 ชั่วโมง หรือติดต่อสอบถาม – ประชาสัมพันธ์ท่าอากาศยานนราธิวาส โทร. 073-565061-5
ทั้งนี้ นายทวี ได้กล่าวเพิ่มเติมว่า สำหรับท่าอากาศยานอื่นๆ ที่อยู่ในความดูแลของกรมท่าอากาศยานยังคงให้บริการตามปกติ โดยหากมีการเปลี่ยนแปลงใด ๆ ทางกรมท่าอากาศยานจะแจ้งให้ผู้ใช้บริการทราบโดยทั่วกัน